गैह्ली च "टन-टन-टन" सैकला दी घैंटी बज्जी। किशन उट्ठेआ ते बाह्र गेआ। डाकिया चिट्ठी देइयै उठी गेआ। किशन ने बंद चिट्ठी गी पुट्ठा सिद्धा करियै दिक्खेआ। भेजने आले दा नां-पल्ला, थौह्-टकाना किश बी नेईं हा। उसने चिट्ठी खो’ल्ली ते सारें कोला पैह्लें भेजने आले दा नां पढ़ेआ। शामलाल हा। नां पढ़दे गै औ गुस्सै कन्ने बली उट्ठेआ। अक्खां लाल होई गेइयां। दिलै दी धड़कन तेज होई गेई। शरीर कंबन लगी पेआ। नुहाड़े मना च आया जे पैह्लियें चिट्ठियें आला लेखा ए चिट्ठी बी फाड़ियै सुट्टी देऐ। ओ फाड़न गै लगा हा जे पता नेईं नुहाड़े मना च के आया। नुहाड़े हत्थ रुकी गे। उसने सोचेआ जे पढ़ी दिक्खी लिखदा के ऐ? ओ लगातार लिखदा गै जा दा ऐ। चांह्दा के ऐ?